Elsa Bolívar

Elsa Bolívar Bravo (Santiago, Txile, 1929ko irailaren 21a - Santiago, Txile, 2021eko apirilaren 8a) margolari txiletarra izan zen, Txileko Margolari eta Eskultoreen Elkarteko (APECH) kidea.

 Biografia 
Bolívarrek Manuel de Salas Lizeo Esperimentalean egin zituen bigarren mailako ikasketak. 1949tik 1952ra Pedagogiako ikasketak egin zituen. Bukatu ondoren, Txileko Unibertsitateko Arte Fakultatean Arte Plastikoetako lizentziatura lortu zuen, Pintura adarrean. Israel Roa, Carlos Pedraza eta Jorge Caballero izan zituen irakasle, beste batzuen artean. 1956ti 1968ra, Bolívar irakasle laguntzaile eta maistra laguntzaile aritu zen, unibertsitate berean, marrazketako katedran.

1953an, Bolívarrek, beste artista batzuekin batera, Grupo Rectángulo izeneko artista plastikoen elkartea sortu zuen. Taldekideek arteak «ideien artea» izan behar zuela uste zuten; horregatik, abstrakzioa bilatu zuten beren lanetan. Taldeko partaideak izan ziren, beste batzuen artean, Ximena Cristi, Ramon Vergara Grez, Magdalenza Lozano, Aurel Kessler, Maruja Pinedo, Matilde Perez, Uwe Grumann, Aída Poblete eta Gustavo Poblete margolariak, eta Guillermo Brozalez, Virginia Huneeus, Sergio Berthoud eta Federico Assler eskultoreak.

Horrez gain, 1965ean, Movimiento Forma y Espacio taldearen sortzaileetako bat ere izan zen, eta bertako partaide izan zen 1975era arte, urte horretan taldetik urrundu baitzen bat ez zetorrelako arte bisualen ikuspegi geometrikoarekin. 1980an Estatu Batuetara joan zen, New York eta Washington hirietara. Han museoak eta arte-irakaskuntzako zentroak bisitatu zituen bere formakuntza osatzeko.

Bolívar katedra-irakaslea izan zen Txileko Unibertsitateko Arte Fakultatean 1969 eta 1987 artean. 1979tik 1982ra, unibertsitate berean, Arte Plastikoetako Departamentuko zuzendaria izan zen.

 Obra 
Emilio Petorutti margolari argentinarraren irakaspenek eraginda, Bolívarren obran abstrakzioa nagusitu zen, forma geometrikoak erabiliz, batez ere. Horrela, 1960ko hamarkadan, bere lanak forma geometrikoen eta kolore garbien erabilerarantz eboluzionatu zuen, eta bilaketa horrek irudiak deskonposatzera eta neoplastizismora hurbiltzera eraman zuen. Lerro kurbatuak, hiperbolak eta espiralak, beste forma geometriko batzuen artean, sartu zituen bere obran. Horrek berrikuntza bat ekarri zuen Txileko arte abstraktuaren munduan. 1970eko hamarkadaren erdialdean pintura figuratiboari ekin zion, natura eta paisaia oinarri hartuta bizipen pertsonalak adierazteko. 1980ko hamarkadan beste aro bati ekin zion bere ibilbidean, zeinean aukera berriak bilatu zituen bi eta hiru dimentsioko formekin esperimentatuz. Milan Ivelic Kusanovic arte-kritikari txiletarraren arabera, Bolívarren lana "kolorezko gainazal lauek eta lerro zehatzak definitzen dute, kanpoko mundutik datorren edozein irudikapen alde batera utzirik", eta, "pinturaren barne-antolamendura eta forma estetikoaren autonomiara" jotzen du.

Bere margolanak garatzeko, Bolívarrek elementu desberdinak aztertu zituen, adibidez, konposizioa, barruko espazioak eta argia. Bere lanetan erabilitako formetako bat espirala zen. Haren ustez, espirala «unibertsoan diren bizitza oro menperatzen dituen indar formatiboa» da. Forma hori barraskiloetan aurkitu zuenean, Bolívarrek bere lanetan aplikatu zuen.

Bere lan gehienak olio-pinturak ziren, nahiz eta tarteka marrazkia, collagea, teknika mistoa, pastel-pintura eta pintura akrilikoa ere lantzen zituen.

Bolívarren lanak hainbat erakusketan, bakarkakoetan zein taldekoetan, egon dira ikusgai, Txilen eta Latinoamerikan gehienetan, baina baita Europan eta Asian ere. 

 Sariak 

 2020 - Emakume Artisten Saria, Bank of America, Collectio y NMWA .
 1961 - Pizgarria Saria Savory Mural Lehiaketa.
 1960 - Arte Plastikoetako Areto Ofizialeko bigarren domina pinturan.
 1959 - Hirugarren domina pinturan, Arte Plastikoetako Areto Ofizialean.
 1954 - Arte Plastikoetako Areto Ofizialean ohorezko aipamena.
 1951 - Arte Plastikoetako Areto Ofizialean ohorezko aipamena.

 Erreferentziak 

Kanpo estekak
 Elsa Bolívar, Artworks, artnet
 Elsa Bolívar Bravo (1929-2021), Mujeres Bacanas
 Elsa Bolívar (1929-2021). La pionera del neoplasticismo en Chile que transformó la pintura abstracta, MCM group
 Elsa Bolívar, Artistas Visuales Chilenos, AVCh, MNBA
 Elsa Bolívar, Maestros del Arte Chileno

Kategoria:2021eko heriotzak
Kategoria:1929ko jaiotzak
Kategoria:Emakume margolariak
Kategoria:Txileko margolariak
Kategoria:Txileko emakumeak
Kategoria:Santiagotarrak (Txile)